На адкрытым чэмпіянаце Уэльса, дзе Сэлбі абараняў тытул пераможцы, ён упэўнена абыграў Пола Дэйвіса (5:0) і Дэвіда Гілберта (5:1) у двух першых паядынках, а ў 1/4 фіналу адбыўся беспрэцэдэнтны выпадак, калі на арэне перад пачаткам матча да Марка падышоў яго былы менеджар Джордж Бармбі, партнёрства з якім ён разарваў у 2007 годзе, і аддаў яму канверт з паведамленнем аб банкруцтве. У выніку Сэлбі саступіў 31-му нумару рэйтынгу Энтані Хэмілтану, дазволіўшы таму ўпершыню з 2006 года дайсці да рэйтынгавага паўфіналу, а пасля паядынку сказаў, што ўсю гульню мог думаць толькі пра змесціва канверта. У фінальнай групе турніру Championship League Марк аформіў сваю найвышэйшую серыю ў кар'еры ў 145 ачкоў і выйшаў у плэй-оф з першага месца, пасля чаго перайграў Джо Пэры (3:2), якому саступіў у фінале год таму, а ў напружаным фінальным матчы супраць Джада Трампа спрайграў у вырашальным фрэйме (2:3), саступіўшы ў фінале групы пераможцаў гэтага турніру ў другі раз запар і дазволіўшы Трампу выйграць свой другі прафесійны тытул пасля кваліфікацыі да Мастэрс. На адкрытым чэмпіянаце Кітая Марк Сэлбі ўпэўнена перайграў Стывена Лі ў першым раўндзе (5:1), але ў 1/8 фіналу не здолеў навязаць барацьбу Грэму Доту, які выканаў у матчы пяць брэйкаў за 50 ачкоў і ўпершыню ў сезоне дайшоў да 1/4 фіналу.